
1. Dela morala cazuistică la morala 
Conciliului al II-lea din Vatican 


Începând cu a doua jumătate a secolului al XX-lea, situaţia reflecţiei 
teologico-morale este caracterizată de abandonarea progresivă a unui mod 
de înțelegere şi trăire a imperativului moral, care a fost dominant în Bise- 
rică pentru mai mult de trei secole. Ne referim la morala cazuistică, pe 
care o vom prezenta pe scurt în geneza şi evoluţia sa înainte de a-i constata 
dispariția treptată din orizontul teologic. 

Descrierea acestui tip de teologie morală ne va ajuta să avem o viziune 
mai completă despre dezvoltarea istorică a moralei creştine şi, mai ales, să 
înțelegem în ce constă această trecere a teologiei morale de la „vechi” la „nou”. 

În istoria teologiei morale, perioada post-tridentină ocupă un loc impor- 
tant. Începutul moralei ca disciplină independentă coincide cu apariția 
moralei cazuistice. 

În zorii secolului al XVII-lea, mai precis în anul 1600, apariţia lucrării 
Institutiones morales a spaniolului Juan Azor înseamnă naşterea unui gen 
literar nou în teologia morală. Desprinsă de acum înainte de filozofia vie, 
de dogmă şi chiar de o teologie morală speculativă, străină spiritualității şi 
misticii, această Theologia moralis practica va fi numită în mod pompos 
Theologia moralis!. 

Începând cu această dată şi suplinind uneori dreptul canonic, teologia 
morală rămâne fidelă planului şi metodei definite de Ratio studiorum din 
cadrul Colegiului Roman. Pentru prima oară în istoria teologiei morale, 
morala a dobândit o autonomie proprie; ea nu mai depindea de alte disci- 
pline; studierea virtuților morale — de exemplu, a credinței — nu mai por- 
nea, ca, de pildă, în Petru Lombardul, de la întrebarea ciudată a vechilor 
scolastici: „A avut Isus Cristos credință?” 

Morala cazuistică are antecedente istorice în Cărţile penitențiale şi în 
Summae per confessores. Trecerea de la această fază la noul gen al moralei 
cazuistice, prezentă în Institutiones morales, reprezintă deja o evoluţie a 
acestei discipline față de secolele precedente, dictată de spiritul Conciliului 


1 Cf. L.VEREECKE, Introduzione alla storia della teologia morale, Roma 1969, 66. 

Tridentin, mai ales pornind de la administrarea sacramentului Penitenţei, 
care cerea declararea exactă a păcatelor după număr, specie şi împrejurări, 
ceea ce a dus la aprofundarea problemelor de teologie morală. Dezvoltarea 
istorică a moralei cazuistice, după ce s-a consumat separarea de dogmatică, 
este cuprinsă între secolul al XVII-lea până la Conciliul al II-lea din Vati- 
can (pentru a indica un moment determinant). 

Exigenţa reînnoirii metodei şi a conținutului s-a făcut simțită înăuntrul 
şi în afara Bisericii deja din jurul anilor '50. Era deja clar că morala, elabo- 
rată de Conciliul Tridentin şi după aceea, nu mai făcea față schimbărilor 
empirice şi conceptuale ce au intervenit de-a lungul veacurilor. Pe de altă 
parte, nu se notau mari semne de schimbare, aşa încât, la deschiderea Con- 
ciliului al II-lea din Vatican, reflecția morală a ajuns nepregătită. Teologii 
moralişti convocați la Conciliu erau puțini, mai mult chemaţi într-o peri- 
oadă ulterioară pentru elaborarea a ceea ce acum este Constituţia pastorală 
Gaudium et spes. Voi reveni asupra acestui moment al Conciliului. 

Am voit să amintesc de această perioadă din istoria teologiei morale 
pentru a avea o viziune mai completă a dezvoltării istorice a acestei disci- 
pline şi pentru a vedea că a existat mereu o tendinţă de trecere de la „vechi” 
la „nou”. 

Morala se califica în mod prevalent, ba chiar în exclusivitate, în a aminti 
„ceea ce nu trebuie făcut”, mai degrabă, decât „ce trebuie făcut”; teologia 
morală era mai expertă în analiza păcatelor şi a deosebirii lor după gen şi 
specie, mai puţin în prezentarea virtuţilor şi valorilor; mai preocupată de 
formarea conştiințelor în particular şi mai puțin a conştiinţei publice (eco- 
nomie, cultură, politică etc.); mai atentă să evalueze actul uman conside- 
rat în sine şi mai puţin preocupată de a-l prezenta în contextul vieții per- 
sonale şi comunitare. 

Teologia morală care se învăța în seminarii şi universităţile pontificale 
era aproape în întregime pătrunsă, în toate tratatele sale, de dreptul canonic 
şi civil; cu alte cuvinte, se învăța mai mult dreptul decât morala, cu rezul- 
tatul propunerii unei morale legaliste şi cazuistice, o morală redusă la un 
ansamblu de norme şi de precepte pozitive, civile şi ecleziastice. 

Recunoscând meritul şi importanța acestui mod de a prezenta proble- 
mele de teologie morală, impuse de contextul istoric al Bisericii, putem 
prezenta schematic următoarele deficiențe?: 

— ruptura moralei de sinteza teologică: nu este vorba de separare ca dis- 
ciplină autonomă, ci de ruptura de izvoarele reale autentice de unde trebuie 
să izvorască angajarea creştinului; ruptura de Sf. Scriptură, ruptura de 
teologie (cristologie, ecleziologie, teologia sacramentală); 


2 Cf. M. Via, Manuale di etica teologica. I. Morale fondamentale, Assisi 1994, 130-132. 


TEOLOGIA MORALĂ ÎNTRE VECHI ŞI NOU 45 


- legalismul exagerat: morala cazuistică s-a născut şi s-a dezvoltat într-un 
mediu legalist, şi acest legalism al moralei cazuistice apare în mod special în: 
e importanța acordată „obligaţiei” (datoriei, ascultării etc.); 

e importanța primită din partea legii pozitive, mai ales a celei bisericeşti; 

— pozitivismul teologic şi pragmatismul moral (metoda pozitivă în pre- 
darea teologiei). Pozitivismul moral practic a dominat şi morala cazuistică, 
fapt evident în preocuparea de a acorda un loc important argumentului de 
autoritate (o citare biblică, un document al magisteriului, părerea unani- 
mă a teologilor moralişti) şi în cea de a deduce unele principii ce trebuiau 
acceptate în mod indiscutabil, dar nu pentru a da o bază valorilor morale; 

— ruptura de filosofie; morala post-tridentină a suferit din cauza lipsei 
de dialog cu gândirea filozofică din timpul ei. În timp ce sfântul Toma şi-a 
construit edificiul moral într-un dialog continuu cu Aristotel, teologii mo- 
ralişti nu au ţinut cont de curentele ideologice ale epocii lor; 

- legătura excesivă cu practica penitențială: morala cazuistică, fiind de- 
bitoare Sumelor pentru confesori, a avut o relație directă şi imediată cu 
practica penitențială. De aceea, manualele de morală cazuistică sunt gân- 
dite pentru confesori. Această legătură excesivă cu practica penitenţială a 
dat moralei anumite accente: predilecția pentru determinarea păcatelor 
(cu consecința imediată a unei „morale a limitei sau a minimului”; insis- 
tența asupra cazului concret, cu reducerea la un tip de „morală a actelor”; 
prevalența punctelor practice cu referință imediată la practica sacramen- 
tului Spovezii. 

Istoria teologiei morale a cunoscut diferite modele în intenţia sa de a 
prezenta angajarea etică a creştinilor, dorind în acelaşi timp să rămână fi- 
delă mesajului evanghelic şi situaţiei schimbătoare a fiecărei epoci. 

În a doua parte a secolului al XX-lea a început definirea unui alt model 
de teologie morală, care intenționa să însumeze originalitatea genuină a 
evangheliei şi adaptarea ei la situația omului actual. În lipsa unei denumiri 
acceptate în mod unanim, îi putem da numele de morală reînnoită. 


2.  Reînnoirea Conciliului al II-lea din Vatican: 
configurarea unui model nou de teologie morală 


a) Primele începuturi de reînnoire 


Evenimentul eclezial al Conciliului al II-lea din Vatican marchează sfâr- 
şitul moralei cazuistice sau post-tridentine şi începutul unei perioade noi 
în istoria teologiei morale. Acest sfârşit a avut nuanțele unei „victorii” pen- 
tru unii şi ale unei „înfrângeri” pentru alții. Se încheia perioada manualelor 

denumite Institutiones morales şi începutul altei perioade, aceea a moralei 
reînnoite sau a moralei de după Conciliu. 

Trecerea de la morala cazuistică la morala reînnoită nu a fost uşoară 
(aşa cum, de altfel, nici acum nu este uşor să armonizăm toată învățătura 
moralei cu spiritul promovat de Conciliul al II-lea din Vatican). Reînnoirea 
teologiei morale nu a fost o operă aşa de uşoară cum au crezut mulți teologi 
şi aşa cum constatăm şi noi în mediul nostru. Este şi firesc; a implanta o 
morală de tip nou pe un teren ocupat pentru atâta timp de morala cazuis- 
tică este destul de complicat. 

Trebuie să subliniez faptul că, în ciuda existenţei unor centre de studii 
teologice care susțineau reînnoirea în domeniul teologiei morale, în ajunul 
şi chiar în timpul desfăşurării Conciliului continuau să apară ediții de ma- 
nuale de morală cazuistică (la noi a ajuns, printre altele, manualul lui Van 
Kol‘); şi nu este greu de intuit neîncrederea multora față de reînnoirea 
acestei discipline. 

Fiind în imposibilitatea de a fi la curent cu aceste tentative de reînnoire, 
chiar cu documentele Conciliului în faza de desfăşurare, în Seminarul nos- 
tru s-a continuat predarea teologiei morale după sistemul cazuistic, cunos- 
cut fiind manualul lui Noldin în trei volume, plus o broşură5 (De Principiis, 
De praeceptis, De Sacramentis şi broşura De castitate). 

Fără a condamna acest sistem de predare a moralei, trebuie să recu- 
noaştem meritul lui, majoritatea dintre preoţii noştri formându-se în spi- 
ritul moralei cazuistice. De aceea, a existat şi există pentru mulți revenirea 
la expresia „morala cazuistică”; este greu să se treacă la o formă care cere 
o capacitate de a lega morala de celelalte discipline teologice. Dar o dată cu 
pătrunderea spiritului promovat de Conciliul al II-lea din Vatican s-au fă- 
cut simţite şi dorințele de reînnoire şi în contextul Seminarului nostru. 

De altfel, trecerea de la „vechi” la „nou” în domeniul teologiei morale a 
fost lentă şi pentru Conciliu. 


b) Teologia morală în desfăşurarea Conciliului 


În intenția Conciliului a fost şi abordarea teologiei morale, însă nu în 
faza pe care o cunoaştem din documentele finale, ci în faza inițială. 

Conciliul urma să trateze despre teologia morală într-o schemă intitulată 
De ordine morali, pregătită de un grup de moralişti romani de tip conser- 
vator. Forma sa urma metodologia de condamnare: condamnarea erorilor 


3 Cf. Ph. DELHAYE, „Lrutilisation des textes du Vatican II en theologie morale”, Revue 
Theologique de Louvain 2 (1971) 422. 

1 Cf. A. VAN KoL, Theologia moralis, I-II, Herder 1968. 

5 H. NoLDIN, Summa theologia moralis, I-III, ed. a VIII-a (vol. II: ed. a IX-a), Rauch 
(Pustet) 1910/09. 

actuale în domeniul moralei. Această schemă a fost respinsă în ansamblul 
ei şi nu a fost substituită de nici o altă schemă care să reunească referințele 
la reînnoirea teologiei morale. Acest fapt explică vicisitudinile la care a fost 
supusă morala în timpul desfăşurării Conciliului. Pentru ce motiv? 

Istoria Conciliului demonstrează că marile texte adoptate sunt datorate 
unor eforturi teologice care le-au precedat. Acesta este cazul liturgiei, al 
ecleziologiei, al exegezei. Or, mişcarea în favoarea reînnoirii moralei a fost 
relativ exclusă; pe de altă parte, la Conciliu au participat puțin teologi mo- 
ralişti; majoritatea episcopilor prezenți erau specialişti în exegeză şi dog- 
matică; alegerea experţilor (periti) i-a exclus aproape în totalitate pe teolo- 
gii moralişti favorabili noilor tendințe. 

A trebuit să mai treacă ceva timp până când a venit şi rândul moralei, 
şi aceasta a coincis cu pregătirea schemei pentru constituția pastorală Ga- 
udium et Spes. Consecințele sunt paradoxal fericite, pentru că în acest 
document se va căuta găsirea unei noi formulări a imperativelor credinței 
în concordanță cu Sfânta Scriptură, cu dogma, cu alte cuvinte, cu viața 
Bisericii, deschizând perspectivele reînnoirii moraleis. 

Trecând în revistă documentele conciliare, ne întrebăm care este apor- 
tului Conciliului al II-lea din Vatican la reînnoirea moralei. 

Răspunsul la această întrebare poate fi diferit, în funcție de unghiul din 
care evaluăm Conciliul. De fapt sunt răspunsuri divergente; amintesc 
două, pe care le consider de mare autoritate. 

Y. Congar, la un congres ţinut în 1967, făcând un fel de bilanţ al Conci- 
liului, afirma deficiența sau lipsa temei morale în acesta; după acest teolog, 
Conciliul al II-lea din Vatican nu se caracterizează ca un conciliu de reîn- 
noire a teologiei morale”. 

O altă autoritate, de această dată în domeniul teologiei morale, B. Häring, 
promotor al reînnoirii teologiei morale încă prin anii '50 cu lucrarea Legea 
lui Cristos, evaluează ca pozitiv aportul Conciliului la reînnoirea moralei; 
după el, Conciliul marchează începutul unei noi epoci pentru teologia mo- 
rală şi crede că fiecare document conciliar contribuie la această nouă etapă. 
Spiritul general al Conciliului este o atmosferă care acceptă în cele din urmă 
şi chiar cere reînnoirea moralei: de exemplu, constituția dogmatică Lumen 
gentium aduce perspectiva unei morale mai ecleziale; Dei Verbum plasează 
la baza moralei Sfânta Scriptură; constituția Sacrosanctum Concilium 
conferă o dimensiune tainică şi sacramentală comportamentului creştin; 


6 Cf. Acta et Documenta Concilio Oecumenico Vaticano II apparando. Series II. Praepa- 
ratoria, III/I, Vatican 1969, 24-53. 
7 Cf. Y. Congar, Ecclesia 37/2 (1976) 1947. 

constituția pastorală Gaudium et Spes abordează teme concrete şi hotărâ- 
toare pentru viața şi comportamentul creştin. 

Există un text conciliar în care, în formă explicită, se vorbeşte despre 
aggiornarea teologiei morale; ne referim la paragraful 16 din decretul pen- 
tru formarea viitorilor preoți, Optatam totius: „Se va acorda o deosebită 
grijă perfecționării teologiei morale, a cărei expunere ştiinţifică, hrănită 
mai mult din învățătura Sfintei Scripturi, să pună în lumină măreţia che- 
mării credincioşilor în Cristos şi obligaţia lor de a aduce rod în iubire pen- 
tru viața lumii” (OT 16). 

Este vorba de un adevărat îndemn, de un votum al Conciliului, ca să se 
pună un accent deosebit pe reînnoirea teologiei morale. Această accentuare 
era interpretată plecând de la situația nefavorabilă în care se afla această 
disciplină. Suntem în fața unui mandat explicit al Conciliului pentru pro- 
movarea reînnoirii moralei. Acest îndemn este „punctul culminant al tutu- 
ror eforturilor făcute până astăzi pentru reînnoirea teologiei morale şi în- 
seamnă, fără îndoială, începutul unei noi epoci”?. 

În acest sens, s-au pus în relief trăsăturile pe care Conciliul le cere pen- 
tru morala catolică: caracterul ştiinţific, specificul creştin (legătura cu 
Sfânta Scriptură), orientarea pozitivă şi de perfecțiune (să pună în evidență 
măreția vocației creştine), caracterul eclezial („al creştinilor în Cristos”), 
unificată în caritate şi deschisă față de lume (obligaţia de a aduce roade de 
caritate pentru viața lumii). 


c) După Conciliul al II-lea din Vatican 


Reflecţia din perioada post-conciliară a căutat să realizeze programul de 
reînnoire — de aggiornare. Conciliul a deschis pentru teologia morală trei per- 
spective, care îi conferă o identitate proprie în calitate de ştiinţă teologică: 

e perspectiva biblico-teologică: este esenţială pentru teologia morală; 
lipsa sau referința insuficientă la cuvântul lui Dumnezeu este la ori- 
ginea crizei moralei tradiționale; 

* dimensiunea istorică: referința la istorie este un aspect esenţial al 
eticii creştine; morala creştină este istorică pentru simplul fapt că 
este destinată a fi contemporană cu orice epocă istorică; 

e dimensiunea eclezială: morala creştină se califică drept eclezială 
pentru diferiți factori; comunitatea creştină este locul cunoaşterii 
adevărului moral, împotriva oricărei forme individualiste; în plus, 
dimensiunea eclezială a moralei trebuie să aibă în centru magiste- 
riul ierarhic. 


8 B. HARING, „Moraltheologie unterwegs”, Studia moralia 4 (1966) 8-9. 
? B. HARING, La legge di Cristo, I, Brescia 1972, 76. 

Bineînţeles că al II-lea Conciliu din Vatican nu a terminat munca de 
reînnoire a teologiei morale; abia acum începe să se intensifice această 
muncă de reînnoire. 

Este dificil să facem un bilanţ al reflecției teologico-morale posterioare 
Conciliului, din lipsa unei perspective suficiente pentru o analiză obiectivă. 
Totuşi, au fost semnale deosebite marcate de diferite compendii de studii 
izolate, dicționare, enciclopedii, opere colective, unde s-a încercat şi se în- 
cearcă în continuare această muncă de reînnoire. Este interesant faptul că 
enciclica Veritatis spendor (1993) subliniază această operă de reînnoire: 


Efortul multor teologi, susținuți de încurajarea Conciliului, a dat deja roadele 
sale cu reflecţii interesante şi utile cu privire la adevărurile de crezut şi de apli- 
cat în viaţă, prezentate în formă corespunzătoare sensibilităţii şi interogativelor 
timpului nostru (nr. 29). 


Totuşi, această enciclică, publicată la o distanţă de 38 de ani de la Con- 
ciliu, conține şi un avertisment determinat de orientările actuale ale teolo- 
giei morale: edificiul moralei se bazează pe trei concepte — adevărul, liber- 
tatea şi binele. Enciclica nu face altceva decât să facă explicită această 
afirmaţie prin două mişcări repetate încontinuu: condamnarea devierilor 
şi formularea unei orientări corecte pentru viața creştină. Enciclica vizează, 
mai ales, afirmaţiile teoretice şi practice care exaltă libertatea omului, 
mergând chiar până la o opoziţie faţă de adevăr. În această criză de „liber- 
tate” şi de „adevăr” îşi fac simțită prezența subiectivismul, individualis- 
mul, utilitarismul, scepticismul. 

Propunerea morală a Papei loan Paul al II-lea este un efort pentru men- 
ţinerea ordinii morale obiective în fața amenințărilor pe care cultura actu- 
ală de matrice subiectivistă le prezintă, cu tendinţe grave ce aduc în ome- 
nire un „gol moral”. 

Această intervenție a enciclicei Veritatis splendor este departe de a frâna 
reînnoirea în curs a teologiei morale. Magisteriul are misiunea de a tutela 
şi veghea la respectarea adevărului revelat. De aceea, această enciclică tre- 
buie citită cu responsabilitate fidelă de creştini şi de teologi, ea vrea să 
tempereze exagerările şi, în acelaşi timp, să revigoreze orientarea sănătoasă 
a moralei în spiritul cerut de Conciliu”. 


3. Liniile caracteristice ale noului model de teologie morală 


Vreau să indic pe scurt câteva dintre liniile caracteristice ale teologiei 
morale, prezentate în spiritul voit de Conciliul al II-lea din Vatican. 


10 Cf. M. VipaL, La proposta morale di Giovanni Paolo II. Commentario teologico-morale 
della enciclica „Veritatis Splendor”, Bologna 1994. 

1) Morala cazuistică vedea aplicarea legii la diferite cazuri şi împreju- 
rări; noul model de morală situează persoana în centrul sistemului etic. 
Omul este „subiectul” moralei şi omul este obiectul evaluării etice. Această 
configurare personalistă a moralei concordă cu viziunea biblică şi cu men- 
talitatea omului de astăzi. Pentru Biblie, comportamentul moral are loc în 
raportul interpersonal; este persoana (omul) cea care acționează în dialog 
cu altă persoană (Dumnezeu). Conciliul al II-lea din Vatican şi-a însuşit 
această orientare şi a aplicat-o la morala conjugală (cf. GS 51). 

2) Pornind de la orientarea personalistă a moralei, dobândesc o impor- 
tanță deosebită categoriile etice de opțiune fundamentală şi de atitudine în 
fața hegemoniei actelor din morala cazuistică. Studiile asupra opțiunii 
fundamentale au pus în evidență importanţa categorică a acestei structuri 
antropologice pentru a exprima responsabilitatea morală. 

3) Teologia post-tridentină a suferit un proces de „închidere” într-un 
ghetou: totul era limitat la viața eclezială. Morala actuală vrea să trăiască 
într-o viață de dialog, de deschidere, de convieţuire. Acest dialog se reali- 
zează la diferite niveluri: 

e dialog cu întregul complex al ştiinţelor teologice: teologia morală, 
deşi îşi păstrează independenţa ca disciplină, trebuie să fie în dialog 
cu exegeza, istoria Bisericii, teologia sistematică şi cu celelalte disci- 
pline ale ştiinţelor teologice - sociologia, psihologia, alte sisteme mo- 
rale necatolice. Morala actuală caută să dea un răspuns la exigenţe- 
le unei omeniri pe cale de secularizare. Teologia morală trebuie să 
dea o nouă semnificație problemelor de bază ale eticii creştine: ce 
înseamnă voința lui Dumnezeu, când pe ea se bazează morala creş- 
tină; care este relaţia între credință şi Cristos şi comportamentul 
moral al creştinului; care sunt modurile şi căile de intervenţie ale 
Bisericii în problemele acestei lumi. 

4) Pentru multe motive, teologia morală post-tridentină s-a menţinut 
pe planul eticii individuale. Morala actuală caută să depăşească această 
viziune individualistă: „Amploarea şi rapiditatea transformărilor cer mai 
mult ca oricând ca nimeni să nu se complacă într-o etică pur individualistă, 
făcând abstracție de evoluţia lucrurilor sau lăsându-se în voia inerției” 
(GS 30). Practic, este vorba de o de-privatizare a teologiei morale ce cores- 
punde acestei tendințe prezente în tot domeniul teologiei, în general. Ple- 
când de la această perspectivă, morala reînnoită trebuie să aibă: 

e o tonalitate mai comunitară (cf. GS 30); 

e capacitatea de a rezolva problemele morale cu o nouă orientare mai 
comunitară şi socială (cf. LG 1), în fața disprețului față de legile şi 
normele sociale, evaziunea sub toate formele, normele de igienă şi 
circulație, problema datoriilor față de societate etc.; 

e deschiderea față de problemele noi, în raport cu viața socială şi co- 
munitară. 


4. Situaţia reînnoirii moralei în Seminarul din laşi 


Cum s-a produs această trecere de la „vechi” la „nou” în Seminarul din 
Iaşi? Trebuie spus că documentele Conciliului au pătruns destul de târziu 
la noi. Şi deşi aveam documentele la un moment dat, nu era o legătură cu 
reflecția teologică pe plan internaţional, pentru a vedea cum se pun în 
practică diferitele directive ale Conciliului. De aceea, pentru mult timp în 
Seminarul nostru s-a mers încă pe linia tradițională, până când s-au întors 
primii preoți ce au studiat la Roma. Si aceasta se întâmpla la o distanță de 
15 ani de la începerea Conciliului. Preasfinţitul loan Robu a fost primul 
care, studiind teologia morală la Roma, a adus prima adiere de schimbare 
în metoda prezentării şi predării teologiei morale la lumina Conciliului. 
Nu a fost uşor, deoarece lipsea literatura de specialitate, nu existau studii 
sistematice propriu-zise, ca, de altfel, la toate disciplinele teologice; trece- 
rea de la Noldin"!, autorul după care au studiat multe generaţii de preoți 
în acest Seminar, la noua formă de prezentare a teologiei morale, mulți 
spuneau „după Hăring”, deşi nu s-a predat niciodată după manualele aces- 
tui autor. 

Primele încercări au fost lucrările monografice cu care s-au acoperit 
problemele rămase descoperite din vechiul manual: problema căsătoriei, a 
virtuților teologale şi cardinale, a Spovezii. 

Se simțea totuşi nevoia unui manual care să prezinte toate problemele 
de morală, asemenea vechilor manuale. Prima încercare a fost traducerea 
şi fixarea ca manual de bază pentru teologia morală a celor trei volume ale 
lui A. Giinther!?. 

Între timp au apărut şi alte încercări de manuale elaborate în spiritul 
Conciliului al II-lea din Vatican - cu limite şi uneori exagerări — şi pe baza 
lor s-a încercat alcătuirea tratatelor unitare de morală care să acopere toată 
aria de probleme cerută şi de Ratio studiorum. 

S-a reuşit să se facă saltul de la „vechi” la „nou”? Într-o logică de conti- 
nuitate/discontinuitate, Conciliul al II-lea din Vatican încheie o tradiție şi 
deschide o alta; încheie tradiția aşa-zisă a moralei manualelor, care, din 
secolul al XVI-lea, a ajuns fără întrerupere în timpurile noastre. Ca urmare 
a intervenţiei Conciliului, încetul cu încetul, teologia morală, ca disciplină 
teologică, s-a reînnoit profund. Trebuie să recunoaştem că este meritul 


1 H, NoLDN, Summa theologia moralis, I-III, Rauch (Pustet) 1910/09. 
12 A. GÜNTHER, Chiamata e risposta. Una nuova teologia morale, I-III, Paoline 19824, 
trad. română: Chemare şi răspuns. O nouă teologie morală, ITRC, Iaşi 1986. 

multor teologi moralişti ce s-au angajat să prezinte o morală mai corespun- 
zătoare sensibilităţii şi interogativelor oamenilor din timpurile noastre; o 
morală categoric teologică, o morală a credinţei şi, în acelaşi timp, a rațiunii. 
Noi vorbim la distanță de 40 de ani de la Conciliul al II-lea din Vatican. 
Între timp, în seminarii şi în universităţile pontificale şi în şcolile de for- 
mare teologică, manualele tradiționale au dispărut, găsim manuale noi, 
care sunt rodul muncii şi angajării unor teologi moralişti ce au luat în se- 
rios recomandarea Conciliului al II-lea din Vatican, care cerea o expunere 
mai teologică a moralei, astfel încât să răspundă, pe baza evangheliei, la 
problema etică a timpurilor noastre. 


